Joonas Nättinen

**Joonas Aleksanteri Nättinen** (s. 3. tammikuuta 1991 Jämsä) on suomalainen jääkiekkohyökkääjä, joka pelaa SM-liigajoukkue Tampereen Ilveksessä. Hän toimii joukkueen kapteenina. Nättinen on pelipaikaltaan keskushyökkääjä, mutta hän osaa pelata myös laidassa. Nättinen laukoo oikealta. Hän on pelannut urallaan myös yhden NHL-ottelun Montreal Canadiensissa kaudella 2013–2014. Nättinen voitti myös olympiakultaa Pekingin olympiakisoissa 2022.

## Ura
### Seuraura
Jämsäläislähtöinen Nättinen on jyväskyläläisen JYPin kasvatti. Kaudella 2006–2007 hän voitti B-nuorten Suomen-mestaruuden. Nättinen sijoittui kaudella 2007–2008 tehoilla 14+34=48 B-nuorten SM-sarjan pistepörssissä neljänneksi sekä syöttöpörssissä toiseksi KalPan Jaakko Rissasen jälkeen. 

Nättinen siirtyi kaudeksi 2008–2009 Espoo Bluesiin, jonka kanssa hän teki kolmivuotisen SM-liigasopimuksen toukokuussa 2008. Nättinen debytoi SM-liigassa 16. lokakuuta 2008 ja pelasi kaikkiaan 14 runkosarjaottelua ilman tehopisteitä, mutta jäähyminuutteja tuli neljä. Hän edusti Bluesia myös Mestarien liigassa viiden ottelun verran tehopistein 1+1=2. Nättisen kausi kului suurimmaksi osaksi seuran A-nuorissa, joiden paras syöttäjä ja kolmanneksi paras pistemies hän oli tehoilla 9+29=38. Nättinen voitti niiden päätteeksi A-nuorten Suomen-mestaruuden. Nättinen pelasi kauden aikana myös viisi Mestis-ottelua alle 20-vuotiaiden maajoukkueessa tehoilla 2+2=4.

Montreal Canadiens varasi Nättisen kolmannella kierroksella 65. pelaajana . Kaudella hän oli 2009–2010 pienessä roolissa Bluesissa ja haki toisinaan pelituntumaa A-nuorista ja Mestiksestä. Tammikuussa 2010 Nättinen siirtyi aluksi kolmen ottelun lainalle Kajaanin Hokkiin, joiden jälkeen hänen lainapestiään jatkettiin Mestiksen runkosarjan loppuun. Nättinen pelasi kauden aikana Mestistä myös alle 20-vuotiaiden maajoukkueessa. Hän teki joukkueesta eniten pisteitä tekemällä seitsemässä ottelussa kahdeksan syöttöpistettä. Yhteensä Nättinen teki Mestiksessä 17 runkosarjaottelussa tehot 2+10=12. Bluesin SM-liigajoukkueessa Nättinen pelasi tulokaskaudellaan 23 runkosarjaottelua tehden kolme syöttöpistettä sekä yhden pudotuspeliottelun.

Nättinen sai akillesjännevamman jo ennen kauden 2010–2011 alkua syyskuussa 2010, joka piti hänet sivussa joulukuun alkuun saakka. Nättinen pelasi 11 ottelua Bluesissa ilman tehopisteitä, kunnes seura lainasi hänet siirtorajan kynnyksellä tammikuun 2011 lopulla loppukaudeksi Hämeenlinnan Pallokerhoon. Siirron taustalla oli pieneksi jäänyt rooli Bluesissa. HPK:ssa Nättinen merkittiin jo hänen ensimmäisessä 1. helmikuuta 2011 pelatussa ottelussaan Jokereita vastaan joukkueen ykkössentteriksi laidoilleen Miikka Männikkö ja Juuso Puustinen keskelle.

Toukokuussa 2011 Nättinen teki kolmivuotisen NHL-tulokassopimuksen Montreal Canadiensin kanssa. Hän siirtyi seuran organisaatioon kaudeksi 2011–2012, jonka Nättinen pelasi AHL:n Hamilton Bulldogsissa. Hänen tulokaskautensa toi siellä 63 runkosarjaottelussa tehot 11+10=21. Nättinen valittiin AHL:n viikon pelaajaksi 19. helmikuuta 2012, jolloin hän teki kolmeen otteluun tehot 4+1=5. Kaudella 2012–2013 Nättinen jakoi lukemalla +6 Bulldogsin sisäisen tehotilaston voiton Philippe Lefebvren kanssa.

Kaudella  Nättinen pelasi ensimmäisen ja ainoaksi jääneen NHL-ottelunsa 18. tammikuuta 2014, kun hänen edustamansa Montreal Canadiens hävisi Toronto Maple Leafsille lukemin 3–5. Nättinen pelasi debyytissään kaksi vaihtoa ja hän peliaikaa 1.45 minuuttia, mutta Nättinen lähetettiin heti ottelun jälkeen takaisin farmijoukkue Hamilton Bulldogsiin. Kolmen Canadiensin organisaatiossa viettämänsä vuoden jälkeen hän siirtyi kaudeksi vuoden mittaisella sopimuksella Ruotsiin ja SHL-joukkue Modon riveihin.

Kaudeksi 2015–2016 Nättinen palasi kaksivuotisella sopimuksella kasvattajaseuraansa JYPiin. Hän teki liigauransa avausmaalin kauden toisella kierroksella 12. syyskuuta 2015 Porin Ässiä vastaan, jolloin Nättinen viimeisteli JYPille 2–0-lukemat tyhjään maaliin. Nättisen ensimmäinen maalivahdin taakse tekemä maali syntyi 2. lokakuuta 2015 ylivoimalla KooKoon Juha Järvenpään taakse, jolloin hänen osumansa jäi JYPin 3–0-voittoon päättyneen ottelun voittomaaliksi. Kaikkiaan Nättinen teki kauden aikana 46 runkosarjaottelussa tehot 9+12=21 ja 13 pudotuspeliottelussa tehot 2+2=4. Viidessä CHL-ottelussa hän teki tehot 3+1=4 ja oli JYPin paras maalintekijä.

Nättinen voitti kauden 2016–2017 päätteeksi voitti kauden päätteeksi SM-pronssia. Mestarien liigassa hän jakoi JYPin sisäisen pistepörssin voiton kolmen muun pelaajan kanssa tehoilla 2+3=5. Marraskuussa 2016 Nättinen teki JYPin kanssa kaksivuotisen sopimuksen, joka sisältää option ulkomaille siirtymisestä. Kaudella 2017–2018 hän teki SM-liigan yhden kauden piste-ennätyksensä tehoilla 13+27=40. Nättinen teki liigauransa ensimmäisen kypärätempun 26. tammikuuta 2018 vieraissa Turun Palloseuraa vastaan JYPin voitettua ottelun murskalukemin 1–7. Harry Jaakkola valitsi hänet ottelun Alumnien tähtien ykköstähdeksi. Nättinen ratkaisi JYPille kauden aikana myös CHL:n mestaruuden 6. helmikuuta 2018 vieraissa ruotsalaista Växjö Lakers HC:tä vastaan, kun hänen kolmannessa erässä syntynyt avausmaalinsa jäi JYPin 0–2-voittoon päättyneen ottelun voittomaaliksi.

Kaudeksi 2018–2019 Nättinen käytti JYP-sopimuksensa option ulkomaille siirtymisestä ja hän siirtyi vuoden mittaisella sopimuksella KHL-seura Neftehimik Nižnekamskiin. Nättinen muodosti joukkueessa pitkään Neftehimikin ykkösketjun yhdessä maanmiestensä Mikael Ruohomaan sekä hänen kanssaan edellisellä kaudella JYPissäkin pelanneen Juuso Puustisen kanssa. Nättinen oli lopulta joukkueen toiseksi paras maalintekijä ja kolmanneksi paras pistemies tehoilla 16+12=28. Kaudeksi 2019–2020 hän siirtyi jatkamaan KHL-uraansa vuoden mittaisella sopimuksella Vitjaz Podolskin riveihin. 27. tammikuuta 2020 ottelussa Severstal Tšerepovetsia vastaan Nättinen onnistui tekemään kypärätempun.

Kesällä 2020 Nättinen oli *Watson*-uutissivuston mukaan siirtymässä Sveitsiin National Leaguen SCL Tigersiin, mutta elokuussa hänen vahvistettiin lopulta siirtyvän kaudeksi 2020–2021 vuoden mittaisella sopimuksella Severstal Tšerepovetsiin. Kesäkuussa 2021 Nättinen teki seuran kanssa vuoden mittaisen jatkosopimuksen. Hän oli kaudella 2021–2022 joukkueen neljänneksi paras pistemies tehoilla 9+10=19. Pudotuspeleissä Nättinen jakoi tehoilla 4+3=7 Severstalin sisäisen piste- ja maalipörssin voiton Daniil Vovtšenkon kanssa.

Kaudeksi 2022–2023 Nättinen siirtyi kaksivuotisella sopimuksella SHL:n nousijajoukkue HV71:een. Hänen kautensa osoittautui rikkonaiseksi, kun hän kärsi alkukaudella sekä loukkaantumisista että sairastumisesta. Tapaninpäivänä Nättinen joutui yli kuukaudeksi sivuun sormimurtuman vuoksi. Hän palasi kaukaloihin helmikuussa 2023. Nättinen pelasi kauden aikana vain 23 runkosarjaottelua. Kaudeksi 2023–2024 hänet nimettiin HV71:n varakapteeniksi. Marraskuussa 2023 Nättinen joutui kuitenkin sivuun rannemurtuman vuoksi. Pelikunnon lähestyessä hän kärsi myös keuhkokuumeesta. Nättinen oli peleistä sivussa kaikkiaan kolme kuukautta, kunnes hän palasi kaukaloihin helmikuussa 2024. Hänen runkosarjansa jäi 30 ottelun mittaiseksi.

Nättinen palasi kaudeksi 2023–2024 SM-liigaan ja hän siirtyi kaksivuotisella sopimuksella Tampereen Ilvekseen. Hänet nimettiin joukkueen varakapteeniksi. Nättinen voitti kauden päätteeksi SM-pronssia. Kaudeksi 2025–2026 hänet nimettiin Ilveksen kapteeniksi.

### Maajoukkueura

Nättinen edusti Suomea Pekingin olympialaisissa 2022, jolloin hän voitti kultaa. Nättinen nimettiin alun perin joukkueen varapelaajaksi, mutta hänelle vapautui paikka kisajoukkueesta Joonas Kemppaisen jouduttua jättämään turnauksen väliin koronavirustartunnan vuoksi. Yhteensä Nättinen on pelannut 33 A-maaottelua tehopistein 2+7=9. Hän teki A-maajoukkuedebyyttinsä 17. joulukuuta 2015 Channel One Cupin Prahassa pelatussa avausottelussa Tšekkiä vastaan. Nättisen ensimmäinen A-maajoukkuemaali syntyi 13. helmikuuta 2016 Tukholman Hovetissa pelatussa toisessa kaksoismaaottelussa Ruotsia vastaan. Hän putosi viimeisten joukossa vuoden 2019 MM-kisajoukkueesta.

Nättinen pelasi myös alle 20-vuotiaiden MM-kilpailuissa kolme kertaa vuosina 2009, 2010 ja 2011. Vuoden 2009 turnauksessa hänet valittiin Venäjää vastaan pelatun alkulohkon ottelun päätteeksi Suomen ottelun parhaaksi pelaajaksi. Nättisen vuoden 2011 turnauksessa tehdyt kaikki kolme maalia olivat Suomen avausmaaleja. Hänet valittiin turnauksen joukkueensa yhdeksi kolmesta parhaasta pelaajasta. Nättinen valittiin myös Sveitsiä vastaan pelatun alkulohkon ottelun päätteeksi Suomen ottelun parhaaksi pelaajaksi.

Nättinen pelasi myös alle 18-vuotiaiden MM-kilpailuissa vuosina 2008 ja 2009, joista jälkimmäinen turnaus päättyi pronssiin. Hän pelasi myös Ivan Hlinkan muistoturnauksessa vuosina 2007 ja 2008 voittaen ensimmäisessä turnauksessa hopeaa. Nättinen pelasi myös World U-17 Hockey Challengessa vuonna 2008.

## Pelityyli
Elite Prospects-sivuston Matias Strozykin mukaan Nättinen osaa pelata monipuolisesti eri hyökkääjän rooleja ja hänet on tunnettu hyvänä aloittajana.

## Muuta
Joonas Nättisen veljet Jussi ja Julius sekä heidän serkkunsa Topi ovat myös jääkiekkoilijoita.

## Tilastot

## Lähteet

*
*
*

### Viitteet